bluuebunny/crossref_metadata_2025 huggingface dataset:
Αξιοποίηση αισθητήρων κίνησης για τη διδασκαλία Φ.Ε. στο δημοτικό, μέσω της προσέγγισης μάθησης μέσω παιχνιδιών (game based learning)
Authors: Κανδρούδη Μαρίνα
Published: September 2021

Η έρευνα της παρούσας διατριβής κινήθηκε στον χώρο της Μάθησης μέσω Ψηφιακών Παιχνιδιών με τη χρήση Αισθητήρα Κίνησης Σώματος (Body Movement Sensor Digital Game Based Learning). Το γνωστικό αντικείμενο με το οποίο ασχολήθηκε ήταν αυτό των Φυσικών Επιστημών και ειδικότερα η θεματική ενότητα των Ανανεώσιμων Πηγών Ενέργειας. Το βασικό ζητούμενο ήταν να διερευνηθεί σε ικανοποιητικό δείγμα μαθητών κατά πόσο η χρήση αισθητήρα κίνησης σώματος μέσα από ένα εκπαιδευτικό ηλεκτρονικό παιχνίδι μπορεί να έχει θετικές επιπτώσεις στο γνωστικό επίπεδο των μαθητών στον τομέα των Φυσικών Επιστημών. Για την επίτευξη του στόχου αυτού διατυπώθηκαν μια σειρά ερευνητικών ερωτημάτων. Αυτά αφορούσαν κυρίως τις πιθανές επιπτώσεις που μπορεί να έχει ο αισθητήρας κίνησης στο γνωστικό επίπεδο των μαθητών αλλά και στην αύξηση ή μείωση του κινήτρου για μάθηση. Επιπλέον, διερευνήθηκαν οι παράγοντες που αφορούσαν στη συνεργατική μάθηση, στη διασκέδαση μέσα από το παιχνίδι, στην τεχνολογία του αισθητήρα, στα δημογραφικά στοιχεία και στις απόψεις των μαθητών. Κατά τη διάρκεια της παρούσας διατριβής αναπτύχθηκε το θεωρητικό πλαίσιο σχεδιασμού εκπαιδευτικών παιχνιδιών LiX+. Μπορεί να το χρησιμοποιήσει ο εκπαιδευτικός για να σχεδιάσει εκπαιδευτικές δραστηριότητες, να αξιολογήσει πιθανά παιχνίδια που θέλει να χρησιμοποιήσει μέσα στην τάξη ή ακόμα και να σχεδιάσει το δικό του παιχνίδι. Εκεί στηρίχθηκε ο σχεδιασμός του παιχνιδιού Altenerville το οποίο δημιουργήθηκε εξ αρχής για τις ανάγκες της παρούσας έρευνας. Το παιχνίδι σχεδιάστηκε στο πρόγραμμα ScratchX και συνδέθηκε με τον αισθητήρα κίνησης Microsoft Kinect One. Η υπόθεση του παιχνιδιού σχετίζεται με τη συλλογή ενέργειας για τη μετακίνηση ενός τρένου αποκλειστικά από Ανανεώσιμες Πηγές Ενέργειας. Το τρένο βρίσκεται σε ένα χωριό που έχει εξαντλήσει όλη την υπάρχουσα ενέργεια και η μετακίνησή του είναι ο μόνος τρόπος επιβίωσης των κατοίκων. Οι μορφές ενέργειας που εμπεριέχονται στο παιχνίδι είναι η αιολική ενέργεια, η ηλιακή και τα βιοκαύσιμα. Η έρευνα πραγματοποιήθηκε την άνοιξη του 2018 σε σχολεία του Πειραιά και των Σερρών. Συνολικά συμμετείχαν στην έρευνα 104 μαθητές Ε’ και Στ΄Δημοτικού. Οι μαθητές χωρίστηκαν σε δύο ομάδες, την πειραματική ομάδα και την ομάδα ελέγχου. Για την συλλογή των αποτελεσμάτων χρησιμοποιήθηκαν φύλλα εργασίας που δόθηκαν σε όλους τους μαθητές μετά το πέρας της δραστηριότητας καθώς και συνεντεύξεις στα παιδιά της πειραματικής ομάδας. Για την εξαγωγή ασφαλών συμπερασμάτων έγινε ανάλυση των αποτελεσμάτων της συνολικής βαθμολογίας των μαθητών των δύο ομάδων με το λογισμικό SPSS και συγκεκριμένα έλεγχος t-test. Φαίνεται ότι το ηλεκτρονικό παιχνίδι «Altenerville» επηρέασε θετικά τους μαθητές της πειραματικής ομάδας καθώς παρουσίασαν σημαντική βελτίωση στο συγκεκριμένο γνωστικό αντικείμενο των Φυσικών Επιστημών, σε σχέση με τους συμμαθητές τους της ομάδας ελέγχου, οι οποίοι συγκέντρωσαν αρκετά μικρότερη βαθμολογία.
Η οικονομική κρίση, το θεσμικό περιβάλλον και η κοινωνία των πολιτών στο πλαίσιο των πολιτικών και πρωτοβουλιών της Ευρωπαϊκής Ένωσης
Authors: Πανταζή Στεφανία
Published: September 2021

Λίγο πριν το τέλος της πρώτης δεκαετίας του 21ου αιώνα μια νέα κρίση έρχεται να κάνει την εμφάνισή της επηρεάζοντας σε διαφορετικό βαθμό ολόκληρη την υφήλιο. Οκτώ χρόνια μετά την έναρξη της οι επιπτώσεις και τα σημάδια της είναι όχι μόνο εμφανή, αλλά και καλά εδραιωμένα στην ελληνική πραγματικότητα. Πολλές προσπάθειες έγιναν σε επιστημονικό επίπεδο προκειμένου να βρεθεί μια λύση, άλλες φορές χρησιμοποιώντας την εμπειρία του παρελθόντος και άλλες καταφεύγοντας σε αλχημείες των χρηματοοικονομικών εργαλείων και ανατρέχοντας σε μακροοικονομικές θεωρίες. Το αδιαμφισβήτητο συμπέρασμα ήταν πως δεν υπάρχει κοινή λύση για όλα και πως η κάθε κρίση, αλλά και η μορφή και διάσταση που λαμβάνει σε κάθε χώρα είναι σε άμεση συνάρτηση με τα ποιοτικά χαρακτηριστικά τόσο του γεωγραφικού χώρου όσο και της εποχής κατά την οποία λαμβάνει χώρα. Η χαρακτηριστική και ειδοποιός διαφορά που δημιούργησε την ιδέα για τη διδακτορική αυτή διατριβή ήταν γύρω από μια έννοια η χρήση της οποίας αυξανόταν σταδιακά ήδη από τις αρχές του 2000, χωρίς όμως να της αποδίδεται ιδιαίτερη βαρύτητα ή τουλάχιστον η πρέπουσα σημασία όσον αφορά την ικανότητα της να διαδραματίσει ένα καθοριστικό ρόλο στην προσπάθεια εύρεσης λύσης απέναντι σε μια οικονομική κρίση. Η κοινωνία των πολιτών, μια πολύσημη έννοια οι ρίζες της οποίας βρίσκονται στην κλασσική αρχαιοελληνική σκέψη και θεώρηση, απασχόλησε πολλούς φιλοσόφους και στοχαστές. Κάθε φορά της αποδίδονταν διαφορετικά στοιχεία και αρετές με περισσότερο ή λιγότερο ουτοπικό χαρακτήρα, αλλά πάντα βρίσκονταν σε άμεση σύνδεση και συνάρτηση με τα εφήμερα γεγονότα μέσα από τα οποία είχε δημιουργηθεί και τα οποία έπρεπε να εξυπηρετήσει. Τι άλλαξε όμως σε σχέση με τις προηγούμενες αναφορές που θα μπορούσε να οδηγήσει στη σκέψη πως η κοινωνία των πολιτών δεν είναι ένα πιόνι, αλλά ένας παίκτης και ως τέτοιος μπορεί και οφείλει να αναλάβει έναν ενεργό ρόλο συνδράμοντας στο έργο των ήδη αναγνωσμένων παικτών αυτού του παιχνιδιού, του κράτους και της αγοράς; Αυτές οι αλλαγές, αυτός ο νέος ρόλος που καλείται να αναλάβει είναι που τίθενται υπό εξέταση σε αυτή τη διατριβή. Είναι σε θέση η κοινωνία των πολιτών να λειτουργήσει ως αντίβαρο σε ένα ελλειμματικό σύστημα και εάν ναι υπό ποία μορφή και υπό ποιες προϋποθέσεις; Η εργασία αυτή προτείνει ένα νέο μοντέλο συνεργασίας σε πολιτικό, κοινωνικό και οικονομικό επίπεδο, προωθώντας τη σημασία και τη σπουδαιότητα μιας υγιούς κοινωνίας των πολιτών, ενός τρίτου τομέα που θα μπορεί να αποδώσει τα ποιοτικά του χαρακτηριστικά στους άλλους δύο, αλλά και να λάβει από αυτούς τη νομιμοποίηση που του χρειάζεται προκειμένου να μπορεί να λειτουργήσει ως μέρος της απάντησης απέναντι στην κρίση.
Σύνθεση και μελέτη φωτοενεργών οργανικών ενώσεων με πιθανές βιολογικές εφαρμογές
Authors: Παντελιά Άννα
Published: September 2021

Οι στερεοί και μη προσβάσιμοι καρκινικοί όγκοι, μεταξύ των οποίων και αυτοί του εγκεφάλου, είναι πρακτικά μη θεραπεύσιμοι. Η χρήση θεραπειών που στηρίζονται στην ακτινοβόληση των εν λόγω όγκων μέσω της ενεργοποίησης φωτοενεργών μορίων που εντοπίζονται στον όγκο, όπως γίνεται στη φωτοδυναμική θεραπεία, έχουν αξιολογηθεί κλινικά, ωστόσο με περιορισμένη επιτυχία. Αυτό οφείλεται κυρίως στην περιορισμένη διείσδυση του φωτός στον ιστό, την εκτεταμένη διάχυση των καρκινικών κυττάρων, καθώς και στο ότι οι μέθοδοι αυτές είναι πολύ επεμβατικές απαιτώντας ανοικτή χειρουργική επέμβαση. Στην παρούσα ερευνητική εργασία, περιγράφονται ο σχεδιασμός και η σύνθεση χημειοφωταυγών, φωτοενεργών, μιτοτροπικών οργανικών ενώσεων με βάση τη λουμινόλη. Συντέθηκαν και μελετήθηκαν Ν-ακυλιωμένα παράγωγα λουμινόλης και ισολουμινόλης. Η σύνθεση τους στηρίχθηκε στην ακυλίωση της ελεύθερης αμινομάδας της λουμινόλης και της ισολουμινόλης, με κατάλληλα παράγωγα ανθρακικής αλυσίδας, τα οποία φέρουν φωσφονιακά κατιόντα. Επιπλέον, σχεδιάστηκε και συντέθηκε ένα άρυλο άλκυλο διυποκατεστημένο, μιτοτροπικό παράγωγο της λουμινόλης. Εν συνεχεία, περιγράφεται η σύνθεση και ο χαρακτηρισμός Ν-αλκυλιωμένων και Ν-ακυλιώμενων παραγώγων του 3-αμινοφθαλικού οξεός για τη μελέτη του μηχανισμού της χημειοφωταύγειας της λουμινόλης. Τέλος, σχεδιάστηκε και συντέθηκε ένα παράγωγο του φουλερενίου C60, με σκοπό να μελετηθεί και να αξιολογηθεί ο εγκλεισμός του σε ειδικά σχεδιασμένους νανοκλωβούς και επιπλέον να μελετηθεί η χημική συμπεριφορά – δραστικότητά του, όντας εγκλεισμένο καθώς και οι πιθανές εφαρμογές του.
Συμμαχίες και αντιπαλότητες στη βυζαντινή αυτοκρατορική οικογένεια (867-1204)
Authors: Μακόπουλος Κωνσταντίνος
Published: September 2021

Σκοπός της παρούσας διατριβής είναι η περιγραφή και ανάλυση του πλέγματος των σχέσεων του αυτοκράτορα με την οικογένεια και τους συγγενείς του, ώστε να αναδειχθούν τα ιδιαίτερα κοινωνικοπολιτικά χαρακτηριστικά του αυτοκρατορικού οίκου. Ειδικότερα, διερευνήθηκαν οι αιτίες και τα αποτελέσματα της ομοψυχίας και σύμπραξης των εξ αίματος και εξ αγχιστείας συγγενών για συγκεκριμένα περιστατικά. Από την άλλη, αναζητήθηκαν οι λόγοι ανταγωνισμού και σύγκρουσης ανάμεσά τους και ο αντίκτυπος στις διαπροσωπικές σχέσεις ή στους δεσμούς τους με τον αυτοκράτορα. Αν και στο Βυζάντιο ο ρόλος των συγγενών του κατόχου του θρόνου ήταν ανέκαθεν αυξημένος, με ελάχιστες εξαιρέσεις αυτοκρατόρων που αποστασιοποιήθηκαν από εκείνους, από τον 11ο αι. και την ανάδειξη του οίκου των Κομνηνών η αυτοκρατορική οικογένεια απέκτησε ιδιαίτερη αξία ως είδος κοινωνικής οργάνωσης σε σημείο να αποτελέσει ξεχωριστή ομάδα. Ένας από τους τρόπους που χρησιμοποιούσε συχνά ο αυτοκράτορας, προκειμένου να ενισχύσει την εξουσία του, ιδίως αν είχε αποκτήσει τον θρόνο με αθέμιτα μέσα, ήταν να προωθήσει τους συγγενείς του σε καίριες θέσεις στον κρατικό μηχανισμό, δημιουργώντας ακόμα και νέους τίτλους. Οι αυτοκρατορικοί συγγενείς ανέλαβαν τη διοίκηση του στρατού και του ναυτικού, των επαρχιών, τη συλλογή φόρων, την απονομή της δικαιοσύνης και διπλωματικές αποστολές. Η δύναμη του αυτοκράτορα προερχόταν μέχρι ενός σημείου από την οικογένειά του, όμως στην πραγματικότητα οι συγγενείς δεν αποτέλεσαν μόνο στήριγμά του, καθώς υπήρξαν περιπτώσεις κατά τις οποίες στράφηκαν εναντίον του διεκδικώντας το αυτοκρατορικό αξίωμα ή μέρος της εξουσίας μέσω της δημιουργίας αυτόνομων επικρατειών. Παρά τα προνόμια που τους εξασφάλιζε, εκείνοι αποδεικνύονταν αγνώμονες και επιζητούσαν περισσότερα χρησιμοποιώντας κάθε τρόπο για να επιτύχουν τον σκοπό τους (συνωμοσίες, στάσεις, δολοφονίες, σκευωρίες). Όσον αφορά στους αυτοκράτορες, η οικογενειακή ενότητα αποτελούσε προτεραιότητα, παρά τα περιστατικά που τη διατάραξαν, ενώ εκείνοι προσπάθησαν να τη διατηρήσουν, διότι η αστάθεια θα επέφερε την πτώση τους. Άλλοι πήραν δραστικά μέτρα και άλλοι υπήρξαν μετριοπαθείς, αναλόγως με το τι υπαγόρευε το συμφέρον τους.
Διαφθορά στη δημόσια διοίκηση και επιπτώσεις στη βιώσιμη τουριστική ανάπτυξη
Authors: Σιμέλη Ιωάννα
Published: September 2021

Στόχος της διατριβής είναι να διερευνήσει την φέρουσα ικανότητα όπως αυτή επιδρά στην βιώσιμη ανάπτυξη των περιοχών αλλά υπό το πρίσμα της επίδρασης της διαφθοράς στον τουρισμό, ένα ερευνητικό κενό που δεν καλύπτεται με τη μέχρι στιγμής διαθέσιμη διεθνή βιβλιογραφία. Παρά το γεγονός πως η διαφθορά μεμονωμένων υπαλλήλων έχει υπομελετηθεί σε θέματα εκλογικών διαδικασιών, στον βαθμό επίδρασής της στην προσέλκυση τουριστών, στην ανταγωνιστικότητα των κρατών και στην ευζωία των πολιτών, δεν έχει διερευνηθεί η επίδραση της διαφθοράς στους δείκτες της φέρουσας τουριστικής ικανότητας των προορισμών και αυτό το ερευνητικό κενό καλύπτει η συγκεκριμένη διατριβή. Αναπτύχθηκε θεωρητικό μοντέλο το οποίο διερεύνησε τις αιτιώδεις σχέσεις ανάμεσα στις διεφθαρμένες πρακτικές, τους διεφθαρμένους υπαλλήλους του Δημοσίου Τομέα και τη Βιώσιμη Τουριστική Ανάπτυξη.
Pier Paolo Pasolini e Franco Fortini
Authors: Κουτράκης Σπυρίδων
Published: September 2021

Αντικείμενο της διατριβής αποτελούν δύο προσωπικότητες που σημάδεψαν τα ιταλικά γράμματα του β΄μισού του 20ού αιώνα, ο Πιερ Πάολο Παζολίνι και ο Φράνκο Φορτίνι, των οποίων ερευνώνται δύο χαρακτηριστικά του συνολικού τους έργου που στερούνται εκτενούς αναγνώρισης. Σε πρώτο στάδιο η έρευνα επικεντρώνεται στον Πιερ Πάολο Παζολίνι και ειδικότερα στο ζωγραφικό του έργο για το οποίο απέδειξε την μέχρι τώρα περιορισμένη αναγνωρισιμότητά του από κοινό και ερευνητές. Η δεύτερη βασική πτυχή της έρευνας αφορά τον Φράνκο Φορτίνι και τον τρόπο με τον οποίο το λογοτεχνικό και εικαστικό του έργο βρίσκονται σε μια διαλεκτική σχέση με τον Παζολίνι. Στο εισαγωγικό κεφάλαιο και μετά από την καταγραφή του λογοτεχνικού πλαισίου της Ιταλίας του 20ού αιώνα, οι δυο διανοούμενοι παρουσιάζονται μεμονωμένα με την ιδιότητά τους ως ποιητές και εντοπίζονται τα ιδιαίτερα χαρακτηριστικά του ποιητικού τους έργου. Στο επόμενο κεφάλαιο παρουσιάζονται τα καλλιτεχνικά ρεύματα που διαμόρφωσαν το εικαστικό πλαίσιο της Ιταλίας του περασμένου αιώνα εντός του οποίου δημιούργησαν ως ζωγράφοι πλέον οι δυο τους, των οποίων ερευνώνται και καταγράφονται οι επιρροές και τα χαρακτηριστικά της εικαστικής τους δημιουργίας. Ακολουθεί το πρώτο βασικό αντικείμενο της έρευνας που επικεντρώνεται στο εικαστικό έργο του Παζολίνι και στην αναζήτηση της διαλεκτικής σχέσης μεταξύ ποιημάτων και ζωγραφικών του έργων. Εντοπίζονται και καταγράφονται έντεκα περιπτώσεις αντιστοίχισης, η κάθε μια ιδιαίτερη και θεμελιώδης. Πρόκειται για τη μητέρα του Susanna Colussi, την Casarsa della Delizia, το χωριό της καταγωγής της μητέρας του, τη γιαγιά του Giulia Zacco – Colussi, τον μικρότερό του αδερφό Guido Pasolini, τα νεαρά αγόρια που διαδραμάτισαν έναν σημαντικότατο ρόλο στη ζωή του Παζολίνι, τον Tonuti Spagnol, τον πρώτο του έρωτα, τον Ninetto Davoli που αποτέλεσε τη μούσα του και όχι μόνο, τον Νάρκισσο που ως έννοια φανερώνει την εμμονή του Παζολίνι με το συγκεκριμένο θέμα, τη Laura Betti, τη «μη σαρκική σύζυγό» του, τη Μαρία Κάλλας, με την οποία συνδέθηκε με μια «ερωτική φιλία» και τον φίλο του Giuseppe Zigaina. Το δεύτερο βασικό μέρος της διατριβής πραγματεύεται τη διαλεκτική σχέση ανάμεσα στον Παζολίνι και τον Φορτίνι, την οποία και διακρίνει σε άμεση λογοτεχνική και σε έμμεση εικαστική. Η πρώτη ερευνά, καταγράφει και παρουσιάζει τα κείμενα που αντάλλαξαν μεταξύ τους υπό τη μορφή επιστολών, άρθρων, δοκιμίων, αλλά και μέσα από τις σελίδες των περιοδικών με τα οποία αμφότεροι συνεργάστηκαν. Αναφορικά με την εικαστική τους διαλεκτική, η έρευνα διαπίστωσε και κατέγραψε έναν αξιόλογο αριθμό ζωγραφικών έργων με κοινή θεματολογία, όπως οι αυτοπροσωπογραφίες, οι ανθρώπινες μορφές, τα τοπία και οι νεκρές φύσεις.
Δικαιώματα και παρένθετη μητρότητα
Authors: Σακελλαράκη Καλομοίρα
Published: September 2021

Η παρούσα διδακτορική έρευνα πραγματεύεται την έννοια της παρένθετης μητρότητας ως μεθόδου τεκνοποίησης από άτεκνα ζευγάρια. Στόχος της είναι να αναλυθούν τα δικαιώματα των κοινωνικών γονέων και της παρένθετης μητέρας, να διαφωτιστούν οι πτυχές και τα προβλήματα που εμφανίζονται μέσα από την παρουσία της μεθόδου της παρένθετης μητρότητας υπό το πρίσμα των διαφόρων θεωριών δικαιωμάτων και να τονιστεί η ουσιαστική συμβολή της επιστήμης στην προσπάθεια άτεκνων ζευγαριών να τεκνοποιήσουν μέσω της συγκεκριμένης μεθόδου, διασφαλίζοντας συγχρόνως την ανθρώπινη αξιοπρέπεια και την ιδιωτική αυτονομία της παρένθετης μητέρας, η οποία δεν χρησιμοποιείται ως μέσο αλλά ως σκοπός για την επίτευξη του δικαιώματος της αναπαραγωγής.
Αειφόρος ανάπτυξη, τοπική αυτοδιοίκηση και περιβαλλοντική ηθική
Authors: Τσιμικλή Ιωάννα-Μαρία
Published: September 2021

H παρούσα διατριβή σκοπό έχει, να συνδέσει την αειφόρο ανάπτυξη, αλλά και την εφαρμογή της στη χώρα μας και ειδικότερα στην τοπική αυτοδιοίκηση, με την περιβαλλοντική ηθική, αλλά και να αποδείξει πως δίχως την περιβαλλοντική ηθική και τις θεωρίες αυτής δε δύναται να επιτευχθεί η αειφορία. Στα δύο πρώτα κεφάλαια γίνεται εκτενής παρουσίαση της περιβαλλοντικής ηθικής. Αρχικά αναλύονται οι έννοιες της ηθικής, του ήθους, της εγγενής και εργαλειακής αξίας, οι κυριότεροι κλάδοι τις εφαρμοσμένης ηθικής, καθώς και η διαγενεακή, η περιβαλλοντική και η κοινωνική δικαιοσύνη. Ακολουθεί αναφορά στην περιβαλλοντική ηθική και σε θεωρίες αυτής, όπως η ανθρωποκεντρική, η βιοκεντρική, η οικοκεντρική ηθική κλπ. Στα τέσσερα επόμενα κεφάλαια γίνεται αναφορά στην αειφόρο ανάπτυξη και πως επηρεάζεται αυτή από την περιβαλλοντική ηθική. Γίνεται προσδιορισμός των περιβαλλοντικών προβλημάτων αλλά και των αιτιών που τα προκαλούν, αποτυπώνονται οι αρχές της αειφόρου ανάπτυξης καθώς και οι στόχοι αυτής, ενώ γίνεται εκτενείς αναφορά στην περιβαλλοντική εκπαίδευση, σε διεθνείς πρωτοβουλίες – σταθμούς και στο τρίπτυχο της αειφορίας (τους τρεις πυλώνες που τη στηρίζουν ισότιμα). Κλείνοντας στα τελευταία κεφάλαια, γίνεται αναφορά στην αειφορία στην Ελλάδα και στην τοπική αυτοδιοίκηση με χαρακτηριστικό παράδειγμα το Δήμο Καλαμάτας.
Συμμαχικές επιδιώξεις και διπλωματικές παλινδρομήσεις
Authors: Λούπας Αθανάσιος
Published: September 2021

Σκοπός της διατριβής ήταν να διερευνήσει διεξοδικά την πορεία και να αποτυπώσει τις διακυμάνσεις των ελληνοσερβικών σχέσεων, φωτίζοντας παράλληλα τις σημαντικότερες όψεις της σερβικής πολιτικής στη Μακεδονία σε μία κρίσιμη φάση του Ανατολικού Ζητήματος. Συγκεκριμένα η παρούσα μελέτη εμβαθύνει την έρευνα, αναδεικνύοντας τους παράγοντες που διαδραμάτισαν καθοριστικό ρόλο στην εξέλιξη των διαπραγματεύσεων για τον διαχωρισμό των σφαιρών επιρροής στη Μακεδονία στα τέλη του 19ου αιώνα, την οπτική της εκάστοτε πλευράς αναφορικά με το χαρακτήρα και την προοπτική της σχεδιαζόμενης ελληνοσερβικής συνεννόησης, τις προτεραιότητες και τις επιδιώξεις των δύο εμπλεκομένων, την τυχόν επίδραση εξωτερικών παραγόντων αλλά και των εσωτερικών εξελίξεων στην πορεία των διαπραγματεύσεων. Παράλληλα, εξετάζονται επί μέρους ζητήματα όπως η σερβική οπτική στο ζήτημα της Βαλκανικής Ομοσπονδίας, οι επιδιώξεις της σερβικής εξωτερικής πολιτικής κατά τη διάρκεια της ελληνοτουρκικής κρίσης του 1897, οι διαφορετικές όψεις της σερβικής πολιτικής όσον αφορά την αυτονόμηση της Μακεδονίας στα τέλη του 19ου και τις αρχές του 20ου αιώνα ενώ τέλος επιχειρείται μια επισκόπηση των ελληνοσερβικών σχέσεων κατά τη διάρκεια του Μακεδονικού Αγώνα.
Το εκπνεόμενο ΝΟ ως μη επεμβατικός δείκτης για την εκτίμηση ανάπτυξης αποφρακτικού συνδρόμου μετά από άσκηση και σύγχρονη έκθεση σε χλώριο σε νεαρούς κολυμβητές εσωτερικής πισίνας
Authors: Πελετίδου Σωτηρία
Published: September 2021

Εισαγωγή: H κολύμβηση θεωρείται κατάλληλη αθλητική δραστηριότητα για τους ασθματικούς. Ωστόσο, η αναπόφευκτη έκθεση στο χλώριο και στα υποπροϊόντα χλωρίωσης στις εσωτερικές πισίνες μπορεί να προκαλέσει φλεγμονή στους αεραγωγούς και ανάπτυξη άσθματος. Το εκπνεόμενο μονοξείδιο του αζώτου (FeNΟ) αποτελεί έναν μη επεμβατικό δείκτη φλεγμονής των αεραγωγών και χρησιμεύει ως προγνωστικό εργαλείο στην παρόξυνση άσθματος. Σκοπός: Να ελεγχθεί η πιθανή συσχέτιση μεταξύ των μεταβολών του FeNO και της απόφραξης των αεραγωγών σε νεαρούς ασθματικούς κολυμβητές εσωτερικής πισίνας με χλώριο και στη συνέχεια να ερευνηθεί εάν το διαπιστωμένο αποφρακτικό σύνδρομο οφείλεται στην άσκηση καθαυτό ή στην έκθεση στο χλώριο ή στη σύγχρονη άσκηση και έκθεση σε χλώριο. Μέθοδοι: Στην μελέτη συμμετείχαν 146 συνολικά παιδιά (ηλικίας 8-18 ετών), κολυμβητές εσωτερικής πισίνας. Πραγματοποιήθηκαν σπιρομετρήσεις και μετρήσεις FeNO μισή ώρα μετά την προσέλευση στο χώρο της πισίνας και αμέσως μετά την άσκηση. Σπιρομετρήσεις και μετρήσεις FeNO πραγματοποιήθηκαν και σε μία τυχαία υποομάδα του δείγματος αποτελούμενη από 14 κολυμβητές (10 ασθματικοί και 4 μη ασθματικοί) πριν και μετά από μία καρδιοαναπνευστική δοκιμασία κόπωσης (ΚΑΔΚ). Αποτελέσματα: Διαπιστώθηκε άσθμα σε 23 συνολικά παιδιά του δείγματος. Στα ασθματικά παιδιά, οι τιμές του FeNO πριν την κολύμβηση ήταν σημαντικά υψηλότερες σε σχέση με τα μη ασθματικά παιδιά. Οι τιμές του FeNO μετά την άσκηση μειώθηκαν περίπου στο 1/3 της αρχικής τιμής στα υγιή και ασθματικά παιδιά και στα δύο πεδία άσκησης. Ωστόσο, οι μετρήσεις του FeNO μετά την κολύμβηση παρέμειναν σημαντικά υψηλότερες στα ασθματικά παιδιά σε σχέση με τα μη ασθματικά. Οι σπιρομετρικές μεταβλητές FEV1, FVC, FEV1/FVC δεν παρουσίασαν μεταβολές πριν και μετά τα δύο είδη άσκησης. Συμπέρασμα: Στα ασθματικά παιδιά διαπιστώθηκαν υψηλές τιμές FeNO πριν και μετά την κολύμβηση, εύρημα το οποίο δεν παρατηρήθηκε μετά την Καρδιοαναπνευστική δοκιμασία κόπωσης. Η παρουσία του χλωρίου στην πισίνα θα μπορούσε να ερμηνεύσει αυτό το αποτέλεσμα.
Διερεύνηση της επίδρασης της ετερόζυγου β-μεσογειακής αναιμίας στα επίπεδα της HbA1c σε άτομα με και χωρίς σακχαρώδη διαβήτη
Authors: Τσιλιγγίρης Δημήτριος
Published: September 2021

Στόχοι: Η παρούσα διατριβή αποσκοπεί στη διερεύνηση της επίδρασης της ετεροζύγου β-θαλασσαιμίας (εβΜΑ) στα επίπεδα της γλυκοζυλιωμένης αιμοσφαιρίνης (HbA1c) μεταξύ ατόμων με και χωρίς σακχαρώδη διαβήτη. Υλικά και Μέθοδοι: Η HbA1c μελετήθηκε συγχρονικά σε δύο ξεχωριστούς πληθυσμούς ως ακολούθως: (α) μεταξύ δύο υποομάδων χωρίς ΣΔ (100 άτομα με εβΜΑ και 100 αιματολογικώς υγιή άτομα-ομάδα ελέγχου), σταθμισμένων ως προς ηλικία, φύλο και δείκτη μάζας σώματος (ΔΜΣ), λαμβάνοντας υπ’ όψη τις τιμές γλυκόζης νηστείας και φρουκτοζαμίνης ορού. Eξετάστηκε επιπλέον η επίδραση της συγκέντρωσης αιμοσφαιρίνης και του ποσοστού HbF. (β) μεταξύ δύο υποομάδων ατόμων με ΣΔ (77 άτομα με εβΜΑ και 71 αιματολογικώς υγιή άτομα-ομάδα ελέγχου) σταθμισμένων ως προς ηλικία, φύλο, ΔΜΣ, τύπο και διάρκεια ΣΔ, και παρουσία επιπλοκών, λαμβάνοντας υπ’ όψη τις τιμές γλυκόζης νηστείας και φρουκτοζαμίνης ορού. Συνεκρίθη επιπλέον το χάσμα γλυκοζυλίωσης (GG) μεταξύ των δύο υποομάδων. Eξετάστηκε επιπλέον η επίδραση της συγκέντρωσης αιμοσφαιρίνης και χολερυθρίνης, του ποσοστού δικτυοερυθροκυττάρων και του ποσοστού HbF. Αποτελέσματα: Στον πληθυσμό (α) η μέση τιμή της HbA1c ήταν πανομιότυπη μεταξύ των δύο υποομάδων. Μεταξύ των συμμετεχόντων με εβΜΑ και μόνον, διαπιστώθηκe σημαντική θετική συσχέτιση της HbA1c με τη συγκέντρωση αιμοσφαιρίνης (r=0.455, p<0.001). Υψηλότερες τιμές HbA1c διαπιστώθηκαν μεταξύ ατόμων με εβΜΑ χωρίς αναιμία σε σχέση με αυτά με αναιμία (5.35% vs. 5.12% p<0.001, απόλυτη διαφορά 0.23%). Σε πολυπαραγοντική ανάλυση η HbA1c φάνηκε να σχετίζεται με το θετικό οικογενειακό ιστορικό ΣΔ, το ΔΜΣ και τη συγκέντρωση αιμοσφαιρίνης. H συσχέτιση με την εβΜΑ ήταν μη σημαντική (p=0.07), όμως μετά από διόρθωση ως προς το ποσοστό της HbF, αποκαλύφθηκε μια ανεξάρτητη σημαντική θετική συσχέτιση μεταξύ εβΜΑ και HbA1c. Στον πληθυσμό (β), ουδεμία σημαντική επίδραση της εβΜΑ στα επίπεδα της HbA1c ή στο GG διαπιστώθηκε, παρά την υπολογίσιμη επίδραση των παραμέτρων που σχετίζονται με το ρυθμό ανακύκλωσης των ερυθροκυττάρων. Συμπέρασμα: H εβΜΑ και η σχετιζόμενη με αυτήν αναιμία έχουν μικρή από κλινικής σκοπιάς επίδραση στις τιμές της HbA1c ενώ μεταξύ ατόμων με ΣΔ ουδεμία επίδραση στα επίπεδα της HbA1c παρατηρείται. Τα ευρήματα αυτά συνηγορούν υπέρ της χρήσης της HbA1c για τη διάγνωση και θεραπευτική παρακολούθηση του ΣΔ.
Πως αντιλαμβάνονται τις αλλαγές στις στάσεις, στις αντιλήψεις και στις πρακτικές τους, οι εκπαιδευτικοί και τα εν ενεργεία στελέχη της εκπαίδευσης, που έχουν εμπλακεί σε μεταπτυχιακές σπουδές με κατεύθυνση στην ηγεσία - διοίκηση στην εκπαίδευση
Authors: Κοκκόρη Αθηνά
Published: September 2021

Η διδακτορική διατριβή εξετάζει τις επιδράσεις των μεταπτυχιακών σπουδών με κατεύθυνση στην Ηγεσία – Διοίκηση της Εκπαίδευσης στους εκπαιδευτικούς και τα στελέχη της εκπαίδευσης που συμμετέχουν ή έχουν αποφοιτήσει από αυτά. Συγκεκριμένα, η παρούσα έρευνα επιχειρεί να ανιχνεύσει αν με την μεταπτυχιακή εκπαίδευση α) οι εκπαιδευτικοί και οι διευθυντές αλλάζουν στάσεις, αντιλήψεις και πρακτικές και είναι σε θέση να εφαρμόσουν μετασχηματιστική και κατανεμημένη ηγεσία στο σχολείο, β) είναι εφικτό να αναπτυχθούν δεξιότητες αποτελεσματικής ηγεσίας και να καλλιεργηθούν ηγετικά χαρακτηριστικά και γ) επιτυγχάνεται η κατανόηση της σύγχρονης εκπαιδευτικής πολιτικής και η ανάπτυξη πρακτικών προς αυτή την κατεύθυνση στο σχολικό περιβάλλον. Επίσης, διερευνάται κατά πόσο είναι σημαντικό οι διευθυντές σχολείων να είναι πιστοποιημένοι στην ηγεσία – διοίκηση εκπαιδευτικών μονάδων. Η έρευνα διεξήχθη ποιοτικά μέσω ημιδομημένης συνέντευξης και ποσοτικά με τη χρήση ερωτηματολογίου. Η έρευνα κατέδειξε ότι οι στάσεις, οι αντιλήψεις και οι πρακτικές των εκπαιδευτικών στην Ελλάδα, μετά την αποφοίτηση τους από μεταπτυχιακό με κατεύθυνση την ηγεσία – διοίκηση στην εκπαίδευση, φαίνεται να διαφοροποιούνται και να συμβαδίζουν με τα σύγχρονα μοντέλα ηγεσίας - διοίκησης σχολείων σε ζητήματα που αφορούν στη σύγχρονη εκπαιδευτική πολιτική, στη μετασχηματιστική και κατανεμημένη ηγεσία και στην ανάληψη και κατανομή ηγεσίας καθώς και στην αναγνώριση και υιοθέτηση των χαρακτηριστικών του αποτελεσματικού ηγέτη. Στην αλλαγή αυτή φαίνεται πως το μεταπτυχιακό παίζει καταλυτικό ρόλο. Επίσης, περισσότερο ωφελημένοι δείχνουν να είναι οι εκπαιδευτικοί χωρίς θέση ευθύνης καθώς και οι αναπληρωτές και οι ωρομίσθιοι. Τέλος, η ανάγκη για πιστοποιημένη επιμόρφωση σε θέματα ηγεσίας – διοίκησης εκπαιδευτικών μονάδων δείχνει να είναι σαφής, κυρίως για όσους εκπαιδευτικούς προτίθενται να διεκδικήσουν μια θέση ευθύνης.
Η εφαρμογή των Διεθνών Λογιστικών Προτύπων / Διεθνών Προτύπων Χρηματοοικονομικής Αναφοράς (ΔΛΠ/ΔΠΧΑ) στον ευρωπαϊκό τραπεζικό κλάδο
Authors: Κουναδέας Θεόδωρος
Published: September 2021

Η παρούσα μελέτη αποτελεί μια προσπάθεια διερεύνησης της εφαρμογής των Διεθνών Λογιστικών Προτύπων/Διεθνών Προτύπων Χρηματοοικονομικής Αναφοράς (Δ.Λ.Π./Δ.Π.Χ.Α.) στον ευρωπαϊκό τραπεζικό κλάδο, δίνοντας έμφαση στη μελέτη της συνεισφοράς, της υιοθέτησης του Δ.Π.Χ.Α. 9 στην ποιότητα της παρεχόμενης λογιστικής πληροφόρησης. Το Δ.Π.Χ.Α. 9 αναλύει τα παρακάτω ζητήματα: αναγνώριση και επιμέτρηση των χρηματοοικονομικών περιουσιακών στοιχείων, μεθοδολογία απομείωσης, λογιστική αντιστάθμισης. Στην ουσία το πρότυπο εισάγει νέους τρόπους κατάταξης και αποτίμησης των περιουσιακών στοιχείων των χρηματοπιστωτικών ιδρυμάτων και των επιχειρήσεων, με βασικό στόχο την όσο το δυνατό πιο αντικειμενική αποτύπωση των στοιχείων που δημοσιεύουν στις λογιστικές καταστάσεις και αντιμετωπίζει με διαφορετική μεθοδολογία το σχηματισμό προβλέψεων για ζημίες από παρεχόμενες πιστώσεις. Για να απαντηθεί ο βασικός ερευνητικός στόχος, υλοποιήθηκε έρευνα με χρήση δομημένου ερωτηματολογίου. Το δείγμα αποτελείται από 96 άτομα τα οποία είναι στελέχη σε εταιρίες οι οποίες εφαρμόζουν το πρότυπο. Η ανάλυση των δεδομένων έγινε με χρήση του στατιστικού πακέτου SPSS, με χρήση τεχνικών όπως ANOVA, t-test, Pearson’s Coefficients, Cluster analysis, tree clustering, logistic regression.Από την παρούσα μελέτη καταδεικνύεται πως το Δ.Π.Χ.Α. 9 παρέχει υψηλής ποιότητας λογιστική πληροφόρηση, ικανή να καλύψει τις ανάγκες των ενδιαφερόμενων ομάδων στο σύγχρονο, απαιτητικό οικονομικό περιβάλλον. Απαιτείται, όμως, συνεχής προσπάθεια και παρακολούθηση, ώστε τα πρότυπα να εφαρμόζονται αποτελεσματικά και να εξυπηρετούν τους σκοπούς υιοθέτησης τους.
Κοινωνική καινοτομία στην τοπική διακυβέρνηση
Authors: Χόνδρου Σεβαστή
Published: September 2021

Η πολύπλοκη φύση και η πρωτόγνωρη ένταση των σύγχρονων οικονομικών και κοινωνικών προκλήσεων δημιουργούν ένα απαιτητικό πλαίσιο εργασίας για τους οργανισμούς της τοπικής αυτοδιοίκησης. Η κοινωνική καινοτομία είναι μια ιδιαίτερη μορφή καινοτομίας που προβάλλεται για την ικανότητά της να δώσει άμεσες και ουσιαστικές λύσεις σε ανεπίλυτα προβλήματα, ενώ κατακτά ολοένα και περισσότερο χώρο, τόσο στην σφαίρα της κοινωνίας, όσο και στις σφαίρες των επιστημών και της πολιτικής. Η αξιοποίησή της από τους φορείς της τοπικής αυτοδιοίκησης συνιστά μέχρι σήμερα ένα «υπό διαμόρφωση αντικείμενο έρευνας». Η διατριβή, έχοντας ως σκοπό να διαφωτίσει περισσότερο αυτό το αχαρτογράφητο πεδίο, την κοινωνική καινοτομία στην τοπική διακυβέρνηση, τις συνθήκες βιωσιμότητας και τη μετασχηματιστική της διάσταση, μελετά εμπειρικά την ελληνική περίπτωση ανάπτυξης και λειτουργίας Τραπεζών Χρόνου, την περίοδο 2013-2016. Το ελληνικό πεδίο τραπεζικής χρόνου, την περίοδο αυτή αποτελούνταν από δύο θύλακες, τον Χρηματοδοτούμενο, στο πλαίσιο του οποίου λειτούργησαν Τράπεζες Χρόνου μέσα από συμπράξεις Δήμων και Μη-Κυβερνητικών Οργανώσεων, και τον Κινηματικό θύλακα, ο οποίος περιελάμβανε εγχειρήματα άτυπων ομάδων πολιτών. Καταρχάς ελέγχεται εμπειρικά αν η ελληνική περίπτωση τραπεζικής χρόνου μπορεί να θεωρηθεί ως μια μορφή κοινωνικής καινοτομίας, στη βάση ενός ορισμού με τρεις διαστάσεις, το περιεχόμενο, τη διαδικασία και την ενδυνάμωση. Στη συνέχεια η διατριβή διερευνά τα πρότυπα διακυβέρνησης που αναπτύχθηκαν τόσο στο εσωτερικό των εγχειρημάτων Τραπεζών Χρόνου, όσο και ανάμεσα στους εταίρους των τοπικών συμπράξεων, και εντοπίζει τους παράγοντες που συνέβαλαν στην υψηλή τους ποικιλότητα. Τέλος, εξετάζονται οι συνθήκες βιωσιμότητας των ελληνικών Τραπεζών Χρόνου μέσα από το πρίσμα της θεωρίας για τη μετασχηματίζουσα κοινωνική καινοτομία και ο ιδιαίτερος ρόλος των Δήμων. Για την επίτευξη του ερευνητικού σκοπού της διατριβής επιλέχθηκε η διερευνητική προσέγγιση αξιοποιώντας κυρίως μεθόδους από το Ποιοτικό Παράδειγμα, όπως έρευνα πεδίου και σε βάθος μελέτη πολλαπλών περιπτώσεων, οι οποίες συνδυάστηκαν με τεχνικές ερωτηματολογίου για την αποτύπωση των δημογραφικών χαρακτηριστικών του πεδίου και των τάσεων των αντιλήψεων των βασικότερων συντελεστών.
Ειδήσεις στο διαδίκτυο
Authors: Γιομελάκης Δημήτριος
Published: September 2021

Με ευρύτερη θεματική περιοχή τη διαδικτυακή δημοσιογραφία, αντικείμενο της παρούσας διδακτορικής διατριβής αποτέλεσε ειδικότερα, η χρήση και επίδραση συγκεκριμένων τεχνολογικών εργαλείων και υπηρεσιών του διαδικτύου στο περιεχόμενο των διαδικτυακών ΜΜΕ και γενικότερα στο δημοσιογραφικό επάγγελμα/περιεχόμενο. Πιο συγκεκριμένα, η μελέτη και έρευνα επικεντρώθηκε σε τρεις βασικούς άξονες: α) Τεχνικές βελτιστοποίησης για τις μηχανές αναζήτησης (Search Engine Optimization – SEO), β) Έλεγχος επισκεψιμότητας στο διαδίκτυο (Web analytics), γ) Μέσα κοινωνικής δικτύωσης (Social media). Συνολικά, μέσα από τη διδακτορική διατριβή επιχειρήθηκε να διερευνηθούν νέα χαρακτηριστικά της σημερινής κατάστασης στον χώρο των ΜΜΕ σε Ελλάδα και εξωτερικό, νέες πρακτικές στο επάγγελμα του δημοσιογράφου και τέλος η εξέλιξη της διαδικτυακής δημοσιογραφίας και η διάδοση του μέσου πλέον ως μια βασική πηγή ενημέρωσης. Η ανάλυση του ίδιου του δημοσιογραφικού, διαδικτυακού περιεχομένου μέσα από τη συνεχή έρευνα, μελέτη περιπτώσεων και εξαγωγή συμπερασμάτων σε ορισμένους βασικούς και συνάμα εξειδικευμένους τομείς του θέματος, αποτέλεσαν τους θεμέλιους λίθους για την πρόοδο της διδακτορικής έρευνας και την προαγωγή της επιστημονικής γνώσης στο πεδίο της διαδικτυακής δημοσιογραφίας.
Analytical investigation of the seismic performance of special truss girder framing systems with new technologies
Authors: Ντίνα Μαρία
Published: September 2021

Αντικείμενο της Διατριβής αποτελεί η αναλυτική διερεύνηση της δυνατότητας βελτίωσης της αντισεισμικής συμπεριφοράς ειδικών δικτυωτών πλαισιακών συστημάτων (Special Truss Moment Frames, STMFs, από χάλυβα) μέσω της ενσωμάτωσης ράβδων κυκλικής διατομής από κράματα νικελίου-τιτανίου (μνήμης μορφής – shape memory alloy bars), οι οποίες αποτελούν εναλλακτικό σύστημα απορρόφησης της σεισμικής ενέργειας στο ειδικό τμήμα (special segment) των πλαισίων. Τούτο καθόσον διαθέτουν την δυνατότητα να ανακτήσουν την αρχική τους (απαραμόρφωτη) γεωμετρία μετά από μηχανική διαταραχή κατά την αποφόρτιση, μέσω του μετασχηματισμού φάσης των κρυσταλλικών δομών (ματερνσιτικής – ωστενιτικής). Ο επικρατών αντισεισμικός σχεδιασμός των STMFs με ειδικό μέρος ευρισκόμενο στο μέσο του ανοίγματος τους (με σκοπό την απορρόφηση σεισμικής ενέργειας) είναι η δημιουργία πλαστικών αρθρώσεων στις τέσσερεις γωνίες. Αυτός ο μηχανισμός προτείνεται να αντικατασταθεί μέσω της παραμόρφωσης των SMAs σε ένα ειδικό μέρος με αρθρώσεις στις κορυφές του. Τονίζεται ότι οι ράβδοι SMA θεωρούνται σε όλες τις αναλύσεις της Διατριβής ως μη λυγηρές, είτε λόγω μεγάλης διατομής είτε λόγω ενίσχυσης μέσω συστημάτων αποφυγής λυγισμού.
Ανομοιογένεια αερισμού προσδιοριζόμενη με την καμπύλη του όγκου του εκπνεόμενου CO2 προς τον όγκο του εκπνεόμενου αέρα κατά την ήρεμη αναπνοή σε ασθματικούς ασθενείς
Authors: Χροναίου Αλεξάνδρα
Published: September 2021

Η καμπύλη του όγκου του εκπνεόμενου CO2 (VCO2) προς τον αναπνεόμενο όγκο αέρα (VT) (καμπύλη VCO2/VT) αποτελεί χρήσιμο εργαλείο για την μέτρηση της ανομοιογένειας του αερισμού γιατί επιτρέπει το διαχωρισμό του αναπνεόμενου όγκου σε τρία λειτουργικά μέρη: το μέρος του εκπνεόμενου αέρα που δεν περιέχει CO2 (V0), το μέρος του μεταβατικού όγκου (Vtr) και το μέρος του κυψελιδικού όγκου (VΑ). Επιπρόσθετα, επιτρέπει τη μέτρηση του κυψελιδικού FCO2 κατά τη διάρκεια της ήρεμης αναπνοής . Σε αυτή την μελέτη εξετάσαμε αν οι αλλαγές που αφορούν στην ανομοιογένεια του αερισμού που επισυμβαίνει αμέσως μετά τη χορήγηση μεταχολίνης μπορούν να εκτιμηθούν χρησιμοποιώντας την καμπύλη VCO2/VT σε ασθματικούς ασθενείς. Η καμπύλη VCO2/VT λήφθηκε κατά τη διάρκεια της ήρεμης αναπνοής από 16 ασθματικούς ασθενείς που υποβλήθηκαν σε δοκιμασία μεταχολίνης. Αποδείχθηκε ότι ο μεταβατικός όγκος και ως εκ τούτου και ο λόγος του νεκρού χώρου του Bohr προς τον αναπνεόμενο όγκο (VD,Bohr = V0+Vtr) αυξήθηκαν σημαντικά αμέσως μετά τη χορήγηση μεταχολίνης ενώ ο λόγος του V0 προς τον αναπνεόμενο όγκο δεν επηρεάστηκε. Η μεταβολή των ανωτέρω λόγων δεν επηρεάστηκε από την επί τοις εκατό πτώση της FEV1.0 επακόλουθη της χορήγησης μεταχολίνης.
Inorganic scaling and its mitigation in geothermal systems
Authors: Σπινθάκη Αργυρώ
Published: September 2021

Η ερευνητική εργασία έχει στόχο την εκτενή μελέτη συγκεκριμένων δυσδιάλυτων επικαθίσεων και την αποτροπή του σχηματισμού τους σε γεωθερμικές εγκαταστάσεις. Οι υπό μελέτη ενώσεις αφορούν δύο μεγάλες κατηγορίες, metal silicates και metal sulfides και ο κύριος στόχος της εργασίας είναι οι εξής τρεις: magnesium silicate, aluminium silicate, zinc sulfide. Επίσης, μελετήθηκαν οι ικανότητας παρεμπόδισης και διασποράς μιας οικογένειας πολυμερικών χημικών προσθέτων ενάντια σε πολύπλοκες επικαθίσεις μικτής φύσης (composite fouling).
Επιθυμία και συναίσθημα στις Ηρωίδες του Οβιδίου
Authors: Αρχοντογεώργη Αρτεμισία
Published: September 2021

Η παρούσα διδακτορική διατριβή επιχειρεί να ερευνήσει τη φύση και την έκφραση των συναισθημάτων στις Ηρωίδες του Οβίδιου, μία συλλογή από δεκαπέντε έμμετρες επιστολές που απευθύνουν γυναίκες της ελληνικής και ρωμαϊκής μυθολογίας σε άντρες που τις έχουν εγκαταλείψει. Ξεκινώντας από τη φιλοσοφική θεώρηση και τη ρητορική αξιοποίηση των συναισθημάτων, κυρίως από τον Κικέρωνα και τον Κοϊντιλιανό, η παρούσα διδακτορική διατριβή αξιοποιεί τόσο την άποψη της Laurel Fulkerson (2005) ότι οι γυναίκες συγγραφείς των συγκεκριμένων επιστολών ανήκουν σε μία εικονική λογοτεχνική κοινότητα όσο και την πρόταση της Barbara Rosenwein (2006) ότι είναι δυνατό να υφίστανται συναισθηματικές κοινότητες, τα μέλη των οποίων «μαθαίνουν» να εκφράζουν τα συναισθήματά τους με συγκεκριμένο λεκτικό τρόπο. Με βάση τα παραπάνω και έχοντας ως αφετηρία το κείμενο επιχειρείται η καταγραφή των λεκτικών τρόπων αποτύπωσης των συναισθημάτων και η συγκριτική μελέτη των επιστολών, ώστε να αποδειχθεί η συναισθηματική σχέση των γυναικών επιστολογράφων μεταξύ τους και η ύπαρξη μιας συναισθηματικής κοινότητας στο συγκεκριμένο οβιδιανό έργο.
Μεθοδολογίες υπολογισμού διγραμμικών μορφών και εφαρμογές
Authors: Ρούπα Παρασκευή
Published: September 2021

Στην σημερινή εποχή είναι απαραίτητη η διαχείριση δεδομένων μεγάλης διάστασης, γεγονός που απαιτεί την ανάπτυξη κατάλληλων μεθοδολογιών για αυτόν τον σκοπό. Ο υπολογισμός διγραμμικών μορφών και συναφών ποσοτήτων οδηγεί σε χρήσιμα συμπεράσματα και συχνά αποτελεί κριτήριο για ιδιότητες που σχετίζονται με την εκάστοτε εφαρμογή. Σχεδόν σε όλες τις επιστημονικές εφαρμογές όπως είναι η ανάλυση δικτύων, η πληροφορική, η στατιστική, η οικονομία κ.α., η επεξεργασία των δεδομένων και η εξαγωγή συμπερασμάτων απαιτεί τη διαχείριση πινάκων μεγάλης διάστασης. Στις εφαρμογές αυτές, συνήθως δεν είναι εφικτός ο απευθείας υπολογισμός των επιθυμητών διγραμμικών μορφών και έτσι απαιτείται η εκτίμησή τους. Στην παρούσα διδακτορική διατριβή παράγουμε εκτιμήσεις για τις διγραμμικές μορφές του τύπου xᵀf(A)y, όπου A ϵ Rᵖˣᵖ είναι ένας δοσμένος πίνακας, x, y ϵ Rᵖ και f είναι μία ομαλή συνάρτηση ορισμένη στο φάσμα του πίνακα A. Η προτεινόμενη μέθοδος βασίζεται σε μία μέθοδο παρεκβολής. Συγκεκριμένα, δημιουργούμε εκτιμήσεις για τη διγραμμική μορφή xᵀA⁻¹y, όπου ο πίνακας Α είναι αντιστρέψιμος. Αν τα διανύσματα x, y επιλεχθούν να είναι στήλες του ταυτοτικού πίνακα, μπορούν να προκύψουν εκτιμήσεις για τα στοιχεία του αντιστρόφου του δοσμένου πίνακα A. Επίσης, προσαρμόζουμε μερικές αριθμητικές μεθόδους που βασίζονται στη μέθοδο της παρεκβολής και στην αριθμητική ολοκλήρωση του Gauss για την εκτίμηση της διαγωνίου συναρτήσεων συμμετρικών πινάκων, χωρίς να προσεγγίσουμε ολόκληρο τον πίνακα f(A). Επιπροσθέτως, παράγουμε παραμετρικές οικογένειες διανυσματικών εκτιμήσεων ενός, δύο και τριών όρων για τη δράση της συνάρτησης ενός διαγωνίσιμου πίνακα σε ένα διάνυσμα, δηλαδή του γινομένου f(A)b. Ο υπολογισμός της ποσότητας f(A)b, πηγάζει από την ύπαρξη εφαρμογών στις οποίες δεν είναι απαραίτητο να εκτιμηθεί ολόκληρος ο πίνακας f(A) ή δεν είναι εφικτός ο ακριβής υπολογισμός του πίνακα αυτού, ειδικά όταν ο A είναι μεγάλης διάστασης. Ασχολούμαστε επίσης με την εκτίμηση και ελαχιστοποίηση της γενικευμένης συνάρτησης διασταυρωμένης επικύρωσης (συνάρτηση GCV) συνδυάζοντας τη μέθοδο της παρεκβολής και μία στατιστική προσέγγιση. Η συνάρτηση GCV είναι ένα δημοφιλές εργαλείο για τον προσδιορισμό της ρυθμιστικής παραμέτρου στο γραμμικό μοντέλο παλινδρόμησης ή ισοδύναμα της παραμέτρου κανονικοποίησης στην κανονικοποίηση Tikhonov. Τέλος, εφαρμόζουμε τις παραχθείσες εκτιμήσεις για τις προαναφερθείσες ποσότητες σε προβλήματα που πηγάζουν από την ανάλυση δικτύων. Συγκεκριμένα, θα αναγνωρίσουμε τους σημαντικότερους κόμβους ενός δικτύου και θα εξακριβώσουμε την ευκολία μετάβασης ανάμεσα στους κόμβους. Χρησιμοποιούμε τις εκτιμήσεις που έχουν προκύψει για τη συνάρτηση GCV στην επίλυση διακριτών κακώς τοποθετημένων προβλημάτων καθώς και στην εκτίμηση των συντελεστών του γραμμικού μοντέλου παλινδρόμησης που μελετάται στη Στατιστική.
Ο αυτοσχεδιασμός στον ελληνικό παραδοσιακό χορό, ως επιτελεστικό, ενσώματο και διαπολιτισμικό φαινόμενο
Authors: Μικρώνης Γρηγόριος
Published: September 2021

Σκοπός της διδακτορικής διατριβής είναι η βιωματική και θεωρητική διερεύνηση της αξίας του αυτοσχεδιασμού στην εκπαιδευτική πράξη και την καλλιτεχνική παρουσίαση του ελληνικού παραδοσιακού χορού σε σύγχρονα αστικοποιημένα περιβάλλοντα. Από την ανασκόπηση ανθρωπολογικών/εθνογραφικών ερευνών, διαπιστώνεται ότι ο αυτοσχεδιασμός είναι ουσιώδες στοιχείο δημιουργίας στην «πρώτη» ύπαρξη του ελληνικού παραδοσιακού χορού, ως αναπόσπαστο μέρος της λειτουργίας και της επικοινωνίας των ανθρώπων μιας τοπικής κοινότητας, καθώς και στη «δεύτερή» του ύπαρξη, όπου αναβιώσεις και αναπαραστάσεις του χορού συνδέονται με τον φολκλορισμό και τις διαδικασίες του φολκλορισμού. Η αξία της αυτοσχέδιας δημιουργίας σε παραδοσιακές και σύγχρονες κοινωνικο-πολιτισμικές πρακτικές του χορού τεκμηριώνεται μέσα από βιβλιογραφικές πηγές, που παρέχουν το εννοιολογικό πλαίσιο για την πληρέστερη κατανόηση του θέματος.Η συλλογή των δεδομένων πραγματοποιήθηκε με βάση αρχές της εθνογραφικής συμμετοχικής παρατήρησης, της έρευνας δράσης και της μελέτης περίπτωσης. Το δεύτερο μέρος της διατριβής, περιλαμβάνει μια σειρά βιωματικών δραστηριοτήτων που συμβάλλουν στην ανάπτυξη της αυτοσχεδιαστικής ικανότητας και της δημιουργικής σκέψης του ατόμου. Η ερευνητική προσέγγιση βασίστηκε σε ενσώματες χορευτικές πρακτικές και τεχνικές, που διευκόλυναν τα υποκείμενα της έρευνας να αντιληφθούν ότι ο αυτοσχεδιασμός είναι μέσον ατομικής και συλλογικής δημιουργίας στην παγκόσμια και διαχρονική «γλώσσα» του χορού, αλλά και μέσον επικοινωνίας και συνύπαρξης στην εποχή της παγκοσμιοποίησης. Η εφήμερη και ρευστή φύση του αυτοσχεδιασμού, που αποτελεί μια ανοιχτή διαδικασία και όχι ένα προκαθορισμένο καλλιτεχνικό προϊόν, καθώς και η πολυπλοκότητα της βιωμένης εμπειρίας στον χορό είναι δύσκολο να περιγραφούν μέσω του λόγου. Παρόλα αυτά, η γραπτή ανάλυση και ερμηνεία των εμπειρικών δεδομένων αναδεικνύει τη μορφοποιητική δύναμη του αυτοσχεδιασμού με ενσώματες διαδικασίες που προωθούν την πολυτροπική μάθηση (οπτική, απτική, κιναισθητική, ακουστική). Συγχρόνως, προτείνει την επαναξιολόγηση της συνεισφοράς του ελληνικού παραδοσιακού χορού στην εκπαίδευση, με την παράθεση παιδαγωγικών προσεγγίσεων που επεκτείνουν την τρέχουσα κατανόηση της έννοιας «χορός». Τα αποτελέσματα της έρευνας αναδεικνύουν την επιτελεστική, ενσώματη και διαπολιτισμική διάσταση του αυτοσχεδιασμού στον ελληνικό παραδοσιακό χορό.
Θεατρικές μέθοδοι και η διδακτική αξιοποίησή τους στη διδασκαλία της αγγλικής ως ξένης γλώσσας στο δημοτικό σχολείο
Authors: Κοσμά Γεωργία-Μυρσίνη
Published: September 2021

Το πεδίο της διδακτικής των ξένων γλωσσών έχει υποστεί πολυάριθμες αλλαγές σε παγκόσμια κλίμακα στο πέρασμα των χρόνων. Από την περίοδο κατά την οποία στόχος ήταν η κατάκτηση μόνο του γλωσσικού κώδικα, έχουμε φτάσει στη συνειδητοποίηση ότι για την πληρέστερη επαφή με μια γλώσσα, αυτή πρέπει να προσεγγιστεί όχι μόνο ως συνεχής διαδικασία απόκτησης νέων γνώσεων, αλλά και ως μέσο για την επίτευξη ατομικής ανάπτυξης και τη δημιουργία αρμονικών ανθρώπινων σχέσεων. Οι εκπαιδευτικές αλλαγές που πραγματοποιούνται έχουν ως στόχο την αντιμετώπιση της μάθησης ως ανάπτυξη δημιουργικών τρόπων κατάκτησης της γνώσης μέσα από συμμετοχικές και βιωματικές δραστηριότητες. Προς αυτήν την κατεύθυνση, η διδακτική αξιοποίηση των θεατρικών τεχνικών προβάλλεται ως μια αποτελεσματική προσέγγιση στη διδασκαλία της αγγλικής ως ξένης γλώσσας στη σύγχρονη σχολική τάξη. Η παρούσα ερευνητική εργασία αποσκοπεί στη διερεύνηση της αποτελεσματικότητας της δραματικής διερευνητικής μεθόδου του Μανδύα του Ειδικού ως διδακτικού εργαλείου για τη διδασκαλία της αγγλικής ως ξένης γλώσσας στο ελληνικό δημοτικό σχολείο. Για την πραγμάτωση του σκοπού και των επιμέρους στόχων της ερευνητικής εργασίας εφαρμόστηκε η έρευνα-δράση, συγκεκριμένα το μοντέλο των Steven Kemmis και Robin McTaggart (1988), σε πενήντα οκτώ μαθητές τριών τμημάτων της ΣΤ΄ Τάξης Δημοτικού. Στα συλλεχθέντα ερευνητικά δεδομένα εφαρμόστηκε ποιοτική ερευνητική προσέγγιση μέσω της Ανάλυσης Περιεχομένου, από την οποία συγκεντρώθηκαν πολύ σημαντικά στοιχεία σχετικά με την ανάπτυξη των γλωσσικών δεξιοτήτων των μαθητών στην αγγλική γλώσσα, την αναδιαμόρφωση του ρόλου εκπαιδευτικών και μαθητών στη μαθησιακή διαδικασία και την επαγγελματική ανάπτυξη των εκπαιδευτικών. Τα ερευνητικά δεδομένα παρέχουν ισχυρές ενδείξεις ότι ο Μανδύας του Ειδικού συνιστά μια αποτελεσματική διδακτική μέθοδο για τη διδασκαλία της αγγλικής ως ξένης γλώσσας στην πρωτοβάθμια εκπαίδευση.
Οι μεταβαλλόμενες συνθήκες εργασίας των δημοσιογράφων στην ψηφιακή εποχή
Authors: Τριανταφύλλου Σωτήριος
Published: September 2021

Ο Τύπος και τα ΜΜΕ διέρχονται εδώ και πολλά χρόνια περίοδο κρίσης. Μια κρίση που είναι οικονομική, αλλά είναι και κρίση αξιοπιστίας. Είναι προφανές ότι το διαδίκτυο άλλαξε το ρουν της ιστορίας και συντάραξε τα θεμέλια της παγκόσμιας βιομηχανίας των ΜΜΕ, όπως τη γνωρίζαμε πριν την ανακάλυψή του. Όταν σε αυτό προστέθηκε και η παγκόσμια οικονομική κρίση που ξέσπασε το 2008, τότε ο Τύπος και τα ΜΜΕ πέρασαν σε μια νέα εποχή που ορισμένοι μελετητές ονόμασαν «μεταβιομηχανική». Σε αυτή την εποχή έχουν αλλάξει τα πάντα, τα ίδια τα ΜΜΕ, ο τρόπος παραγωγής και διανομής των ειδήσεων, οι δημοσιογράφοι. Αυτή η περίοδος χαρακτηρίζεται από συνεχείς και ραγδαίες εξελίξεις και μια τεχνολογική αλλαγή που τρέχει με πολύ μεγάλη ταχύτητα. Μέρος αυτής της περιόδου συνέπεσε και με ένα γεγονός όπως η οικονομική κρίση που επηρέασε σημαντικά την οικονομία και στο πλαίσιο της παγκοσμιοποίησης των αγορών επέβαλλε νέους όρους στη βιομηχανία των ΜΜΕ σε όλο τον κόσμο. Ως αποτέλεσμα αυτών των αλλαγών ήταν και οι προς το δυσμενέστερο μεταβολές στο τοπίο των εργασιακών σχέσεων. Στόχος της παρούσας διδακτορικής διατριβής είναι να καταγράψει, να αναλύσει σε βάθος και να εξηγήσει τις προαναφερθείσες μεταβολές στις εργασιακές σχέσεις των δημοσιογράφων. Επικεντρώνει στην ελληνική μηντιακή βιομηχανία, η οποία ακολουθεί μεν κάποια διεθνή πρότυπα, αλλά διαθέτει και τα δικά της ιδιαίτερα χαρακτηριστικά. Η παρούσα διδακτορική διατριβή επιχειρεί να απαντήσει στο ερώτημα πως υπό το πρίσμα των μεταβολών στο ευρύτερο επικοινωνιακό πεδίο, αλλάζουν οι εργασιακές σχέσεις των δημοσιογράφων στην Ελλάδα. Στην προσπάθειά μας αυτή, αναλύσαμε το διεθνές πεδίο των ΜΜΕ, τις αλλαγές που έχουν επέλθει σε αυτό και τις μεταβολές στην εργασία των δημοσιογράφων. Στη συνέχεια αναλύσαμε το τι συμβαίνει στην Ελλάδα και με τη βοήθεια της ποσοτικής έρευνας με τη χρήση δομημένου ερωτηματολογίου, καταλήξαμε σε μα ευρεία γκάμα συμπερασμάτων για τη μεταβολή που έχουν υποστεί οι εργασιακές σχέσεις των δημοσιογράφων σε περίοδο οικονομικής κρίσης και τεχνολογικής αλλαγής.
Μελέτη μετασχηματισμού ανθρωπογενών ατμοσφαιρικών ρύπων στην ατμόσφαιρα και σε βιολογικά υγρά
Authors: Κουκουλάκης Κωνσταντίνος
Published: September 2021

Η παρούσα διδακτορική διατριβή έχει ως θέμα τη μελέτη των ατμοσφαιρικών ρύπων και του μετασχηματισμού τους στην ατμόσφαιρα και σε βιολογικά υγρά. Σε αυτό το πλαίσιο πραγματοποιήθηκε η μελέτη διαφόρων Παραμένοντων Οργανικών Ρύπων (Πολυκυκλικοί Αρωματικοί Υδρογονάνθρακες, Πολυχλωριωμένα Διαφαινύλια και Οργανοχλωριωμένα Γεωργικά Φάρμακα), μετάλλων και παραγώγων τους (Υδρόξυ-Παράγωγα των Πολυκυκλικών Αρωματικών Υδρογονάνθρακων) στην ατμόσφαιρα της Ελλάδας καθώς και σε ορό αίματος ασθενών με λευχαιμία και υγειών δοτών. Με αυτό τον τρόπο πραγματοποιήθηκε η προσπάθεια συσχέτισης των επιπέδων ατμοσφαιρικής ρύπανσης στην Ελλάδα με την εμφάνιση λευχαιμιών. Για τη μελέτη αυτή αναπτύχθηκαν και επικυρώθηκαν μέθοδοι στοχευμένου προσδιορισμού των υπό μελέτη ενώσεων ενώ πραγματοποιήθηκε και πλήρη σάρωση για ποιοτικό χαρακτηρισμό των δειγμάτων με διάφορες αναλυτικές τεχνικές (Αέρια χρωματογραφία συζευγμένη με φασματομετρία μαζών και φασματομετρία μαζών χρόνου πτήσης). Για τον προσδιορισμό των μετάλλων αναπτύχθηκε μέθοδος προσδιορισμού τους στον ορό αίματος με χρήση φασματομετρία επαγωγικά συζευγμένου πλάσματος. Η στατιστική επεξεργασία των αποτελεσμάτων, με χρήση κατάλληλου λογισμικού και επιλογή διαφορετικών στατιστικών εργαλείων, έδειξε σημαντική επιβάρυνση της ατμόσφαιρας σε πολλές περιοχές της χώρας ενώ τόσο οι Παραμένοντες Οργανικοί ρύποι όσο και τα μέταλλα παρουσίασαν σημαντικές διακυμάνσεις μεταξύ ασθενών με λευχαιμία και υγειών αιμοδοτών με τη συνήθεια του καπνίσματος και την επίδραση της ποιότητας της ατμόσφαιρας και του τόπου κατοικίας να καθίστανται κρίσιμοι για τα επίπεδα των αναλυτών στον ορό των ασθενών. Για πρώτη φορά μελετήθηκε το «περιβαλλοντικό αποτύπωμα» σε σχέση με μία από τις πιο περίπλοκες μορφές καρκίνου και μάλιστα με διάφορα είδη της, στην Ελλάδα. Τελικά, η μελέτη αυτή έδειξε πως υπάρχει έντονη σύνδεση των ατμοσφαιρικών ρύπων και των μεταβολιτών τους με την υγεία των κατοίκων της Ελλάδας προτείνοντας την παρακολούθησή των επιπέδων τους στην ατμόσφαιρα των περιοχών αυτών ενώ πιο ειδικά σε σχέση με τη λευχαιμία προτείνεται η μελέτη των επιπέδων τους σε βιολογικά υγρά ως πιθανοί δείκτες για τη νόσο.